हिसार : कुलदीप बिश्नोई ने चौटाला को हराया  
पूर्व मुख्यमंत्री भजनलाल के पुत्र बिश्नोई ने अजय चौटाला को 6,323 मतों से हराया, जबकि कांग्रेस के उम्मीदवार जयप्रकाश तीसरे नंबर पर रहे।
हरियाणा के हिसार लोकसभा सीट पर हुए उपचुनाव में बीजेपी-हरियाणा जनहित कांग्रेस के उम्मीदवार कुलदीप बिश्नोई ने अपने निकटतम प्रतिद्वंद्वी इंडियन नेशनल लोकदल (इनेलो) के अजय चौटाला को 6, 323 मतों से मात दे दी है। घोषित नतीजों के मुताबिक कांग्रेस के उम्मीदवार जयप्रकाश तीसरे नंबर पर रहे।  उल्लेखनीय है कि बिश्नोई मतगणना के शुरुआती दौरों से ही आगे चल रहे थे। हिसार सीट के नतीजे पर देश-भर की नज़र टिकी रही, क्योंकि टीम अन्ना ने इस उपचुनाव में सीधे तौर पर कांग्रेस को हराने की अपील की थी, वैसे पिछले चुनाव में भी कांग्रेस यहां तीसरे नंबर पर रही थी। यह सीट राज्य के पूर्व मुख्यमंत्री भजनलाल के निधन के बाद खाली हुई थी।